**Ενδεικτικά θέματα Νεοελληνικής Γλώσσας για τη δοκιμασία εισαγωγής**

**στα Πρότυπα Γυμνάσια.**

**Θεόφραστου, «Ο φλύαρος»**

Η φλυαρία είναι η διήγηση που γίνεται με πολλά και απερίσκεπτα λόγια, ενώ ο φλύαρος είναι ο τύπος που θα καθίσει δίπλα σ’ ένα άγνωστο προς αυτόν πρόσωπο και θα αρχίσει να εγκωμιάζει τη γυναίκα του, έπειτα θα πιάσει να του διηγείται τι είδε στον ύπνο του και κατόπιν να περιγράφει το δείπνο του και ένα ένα τα φαγητά που είχε στο τραπέζι του.

Μετά, καθώς εξελίσσονται τα πράγματα, του λέει ότι οι σημερινοί άνθρωποι είναι περισσότερο πονηροί από τους παλαιότερους, ότι το σιτάρι στην αγορά το βρίσκεις σε καλή τιμή, ότι η πόλη έχει πολλούς ξένους, ότι μετά τη γιορτή των Διονυσίων η θάλασσα είναι γαλήνια και ότι, αν με τη βοήθεια του Διός βρέξει, η γη θα γίνει πιο εύφορη και ότι αυτός τον επόμενο χρόνο θα καλλιεργήσει το χωράφι του […]

Κι αν κάποιος δείξει ανοχή, αυτός δεν σταματά με τίποτε […]

Κάτι τέτοιους πρέπει λοιπόν να τους αποφεύγει κανείς και να απομακρύνεται με μεγάλα βήματα, γιατί δεν είναι εύκολο πράγμα να υπομένεις τη συναναστροφή παρόμοιων ανθρώπων, που δεν ξεχωρίζουν πότε είσαι απασχολημένος και πότε έχεις ελεύθερο χρόνο».

 (Πηγή: Θεοφράστου, Χαρακτήρες. Μετάφραση: Ιβάνα Ζάζα)

Ερωτήσεις

1.Ποια από τις λέξεις αποδίδει το νόημα της υπογραμμισμένης λέξης «φλυαρία»

* Α. Αδιακρισία
* Β. Εικοτολογία
* **Γ. Πολυλογία**
* Δ. κενολογία

2. Ποια από τις λέξεις αποδίδει το νόημα της υπογραμμισμένης λέξης «θα πιάσει»

* Α. θα κρατήσει
* Β. θα συγκρατήσει
* **Γ. θα αρχίσει**
* Δ. θα προτιμήσει

3. Ποια από τις λέξεις αποδίδει το νόημα της υπογραμμισμένης λέξης «ανοχή»

* **Α. ανεκτικότητα**
* Β. αντοχή
* Γ. φιλικότητα
* Δ. ανυπομονησία

4. Ποια από τις παρακάτω προτάσεις είναι σωστή, σε σχέση με το νόημα του κειμένου;

* Α. Ο φλύαρος άνθρωπος αποφεύγει τις συγκρίσεις κατά τον λόγο του.
* Β. Όταν είναι εύφορη η γη, ο γεωργός δυσκολεύεται να καλλιεργήσει.
* Γ. Ο φλύαρος διακρίνει πότε είναι κάποιος διαθέσιμος και τότε του μιλά.
* **Δ. Ο άνθρωπος που έχει ανοχή υφίσταται περισσότερο την προσκόλληση του φλύαρου.**

5. Ποιος είναι ο συντακτικός ρόλος της λέξης « τα πράγματα»;

* **Α. υποκείμενο**
* Β. αντικείμενο
* Γ. κατηγορούμενο
* Δ. Επεξήγηση

6. Ποιος είναι ο συντακτικός ρόλος της λέξης « πονηροί»;

* Α. υποκείμενο
* Β. αντικείμενο
* **Γ. κατηγορούμενο**
* Δ. επεξήγηση

7. Ποιος είναι ο συντακτικός ρόλος της λέξης « κανείς»;

* **Α. Υποκείμενο**
* Β. Αντικείμενο
* Γ. Κατηγορούμενο
* Δ. Επεξήγηση

8. πιο εύφορη: τι βαθμού είναι το επίθετο;

* Α. Θετικού
* Β. Συγκριτικού
* Γ. Υπερθετικού
* Δ. Περιφραστικού

9. Μετά, καθώς εξελίσσονται τα πράγματα, του λέει ότι οι σημερινοί άνθρωποι είναι περισσότερο πονηροί από τους παλαιότερους: η φράση αυτή, διατυπωμένη στον Αόριστο, θα ήταν:

* Α. Μετά, καθώς εξελίσσονταν τα πράγματα, του είπε ότι οι σημερινοί άνθρωποι ήταν πιο πονηροί από τους παλαιότερους.
* Β. Μετά, καθώς είχαν εξελιχθεί τα πράγματα, του είχε πει ότι οι σημερινοί άνθρωποι είναι περισσότερο πονηροί από τους παλαιότερους.
* **Γ. Μετά, καθώς εξελίχθηκαν τα πράγματα, του είπε ότι οι σημερινοί άνθρωποι ήταν περισσότερο πονηροί από τους παλαιότερους**
* Δ. Μετά, καθώς εξελίχθηκαν τα πράγματα, του έλεγε ότι οι σημερινοί άνθρωποι ήταν περισσότερο πονηροί από τους παλαιότερους

10. σε καλή τιμή: στον συγκριτικό βαθμό το επίθετο θα ήταν:

* **Α. Καλύτερη**
* Β. Πιο καλύτερη
* Γ. Η πιο καλή
* Δ. Η πιο καλύτερη